
Par nekustamā īpašuma “Lubāna ezers” daļas pieņemšanu bezatlīdzības lietošanā

[bookmark: p15]Madonas novada pašvaldība īsteno Eiropas Reģionālās attīstības fonda INTERREG VI-A Igaunijas–Latvijas programmas 2021.–2027. gadam projektu Nr. EE-LV00143 “Riverways II” (“Ūdenstūrisma pieejamības veicināšana”).
Projekta mērķis ir attīstīt ūdenstūrismu un paplašināt atpūtas piedāvājumu Madonas novadā, uzlabojot Lubāna mitrāja teritorijas infrastruktūru un vides pieejamību. Projekta ietvaros paredzēts izveidot iedzīvotājiem un tūristiem pieejamu atpūtas vietu, tostarp cilvēkiem ar kustību traucējumiem, senioriem un ģimenēm ar bērniem.
Projekta “Lubānas mitrāja teritorijas labiekārtošana “Aiviekstes hidromezgls”, Ošupes pagastā, Madonas novadā” ietvaros paredzēts uzstādīt trīs peldošas pontona platformas, kustīgu pārejas laipu, izbūvēt krasta balstu un celiņu–pandusu, kā arī ierīkot labiekārtotu atpūtas zonu. Pontona platformu un pārejas laipas izvietošanai nepieciešams izmantot daļu no valstij piederošā nekustamā īpašuma “Lubāna ezers”, kadastra numurs 7082 014 0019.
Madonas novada pašvaldība ar 2026. gada 7. jūlija vēstuli Nr. 2.1.3.1/26/2520 “Par Lubāna ezera daļas nodošanu bezatlīdzības lietošanā” lūdza Dabas aizsardzības pārvaldi saskaņot projekta aktivitāšu īstenošanu Lubāna mitrāja teritorijā un nodot pašvaldībai bezatlīdzības lietošanā projekta īstenošanai nepieciešamo Lubāna ezera daļu.
Dabas aizsardzības pārvaldes Nekustamā īpašuma izvērtēšanas komisija 2026. gada 22. jūlija sēdē pieņēma lēmumu Nr. 18/2026 (Nr. 7.16/1526/2026) un Dabas aizsardzības pārvalde ir sagatavojusi līguma projektu par valsts nekustamā īpašuma “Lubāna ezers”, kadastra numurs 7082 014 0019, daļas nodošanu Madonas novada pašvaldībai bezatlīdzības lietošanā.
Nekustamā īpašuma daļas pieņemšana bezatlīdzības lietošanā ir nepieciešama un lietderīga, lai pašvaldība varētu īstenot projektā paredzētos teritorijas labiekārtošanas darbus, uzstādīt laivu piestātnes un nodrošināt sabiedrībai drošu un ērtu piekļuvi Lubāna ezeram. Projekta īstenošana uzlabos ūdenstūrisma infrastruktūru, veicinās aktīvu un veselīgu dzīvesveidu un nodrošinās atpūtas vietas pieejamību personām ar kustību traucējumiem.
Saskaņā ar Pašvaldību likuma 10. panta pirmās daļas 16. punktu tikai pašvaldības domes kompetencē ir lemt par nekustamā īpašuma iegūšanu.
Pamatojoties uz Pašvaldību likuma 10. panta pirmās daļas 16. punktu, ņemot vērā 22.09.2026. Finanšu komitejas atzinumu, atklāti balsojot: PAR – 17 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Dace Ozoliņa, Egils Bērziņš, Gatis Teilis, Gunārs Ikaunieks, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:  

1. Pieņemt bezatlīdzības lietošanā no Latvijas valsts Dabas aizsardzības pārvaldes personā nekustamā īpašuma “Lubāna ezers”, kadastra numurs 7082 014 0019, daļu 0,01 ha platībā saskaņā ar lēmuma 1. pielikumu uz 10 (desmit) gadiem projekta Nr. EE-LV00143 “Riverways II” (“Ūdenstūrisma pieejamības veicināšana”) aktivitāšu īstenošanai un ūdenstūrisma infrastruktūras izveidošanai.
2. Madonas novada pašvaldības izpilddirektoru noteikt par atbildīgo personu šī lēmuma izpildei, tostarp nodrošinot, ka Madonas novada Centrālās administrācijas Nekustamā īpašuma pārvaldības un teritoriālās plānošanas nodaļa organizē līguma noslēgšanas procesu.

Pielikums Nr.1 “Bezatlīdzības lietošanā nododamās nekustamā īpašuma “Lubāna ezers” daļas izvietojuma shēma”. 
Pielikums Nr.2 “Līguma par valsts nekustamā īpašuma daļas nodošanu bezatlīdzības lietošanā projekts”. 



Domes priekšsēdētājs							A. Lungevičs

